歎息橋

《歎息橋》係香港電視娛樂同優酷聯合製作嘅電視劇。套劇由林保怡、周家怡、衛詩雅、伍詠薇、陳奐仁領銜主演。製作班底嚟自2016年ViuTV電視劇《綠豆》，由黃綺琳編劇，FatBall同25執導，而總監製就係林保怡。

套劇係香港電視娛樂繼《已讀不回》第二套同外地機構合拍嘅劇集，更係頭一套同大陸機構合拍嘅劇集。套劇喺2019年拍，3月到過比利時拍外景。

套劇性質係愛情懸疑劇，故事線橫跨廿幾年，涉及到兩代人。

播映安排
香港播映安排方面，套劇本嚟有諗過接檔《二月廿九》，喺2020年3月16號開始喺ViuTV首播，但係疑因優酷網嗰邊一路都未落實首播時間，電視台最後喺原定首播日前唔夠一個禮拜決定唔播。到4月1號正式公佈，由2020年5月11號到5月29號逢禮拜一到五21:30-22:30喺ViuTV首播。製作特輯《歎息橋製作特輯》喺5月10號禮拜日晚23:00-23:30播。

大陸播映安排方面，優酷喺3月下旬公佈，由2020年3月28號到4月25號逢禮拜六上架3集畀VIP會員睇，而由5月11號到5月29號逢禮拜一到五上架1集畀非會員睇。

演員一覽

主要角色
林保怡 飾 李子勇
陳健朗 飾 青年李子勇
周家怡 飾 方小薇
談善言 飾 青年方小薇
衛詩雅 飾 何樂兒
楊偲泳 飾 青年何樂兒
伍詠薇 飾 梁淑媛
唐寧 飾 青年梁淑媛
陳奐仁 飾 胡啟源
黃定謙 飾 青年胡啟源

固定角色
陸駿光 飾 黎銘南
黃溢濠 飾 青年黎銘南
潘燦良 飾 鍾懷安
凌文龍 飾 青年鍾懷安
劉兆銘 飾 李文滔
郭鋒 飾 青年李文滔
秦沛 飾 何永昌
艾威 飾 青年何永昌
黃文慧 飾 胡彩雲
邵美君 飾 青年胡彩雲
岑珈其 飾 鍾家俊
易健兒 飾 苗嘉嘉
楊偉倫 飾 朱偉強
梁諾妍 飾 王可琦
李思函 飾 戴可迪
陳子豐 飾 楊澤希
郭思琳 飾 小麗
劉皓嵐 飾 李小陸
張慧儀 飾 李子勇阿媽
李楓 飾 大姐強
梁健平 飾 肥波
周祉君 飾 阿其
余達志 飾 楊教授
蔡宛珊 飾 Travis
黃素歡 飾 訓導主任
王文成 飾 財叔

每集內容 
套劇每集頭一節會用一般劇集嘅「上帝視角」去交代廿年前發生嘅事實，而每集第二到四節都由一個角色嘅視角去帶出現代發生嘅劇情，各個角色嘅視角會因為自己嘅選擇性記憶而出現差異，所以同一件事由唔同角色交待會有唔同細節，要由觀眾判斷返邊個版本最貼近事實。

濕碎事
呢套劇入面有唔少角色都由兩個演員分別飾演廿年前後，當中年紀差距最大嘅演員組合係林保怡同陳健朗 ，差距最細嘅演員組合係衛詩雅同楊偲泳 。
呢套劇嘅英文名「The Gutter」嚟自愛爾蘭作家王爾德嘅名句：「我哋都生活喺坑渠入面，但有啲人會望住星空。」。
呢套劇片尾出現嘅插畫，係由香港畫家Paul Lung畫；又搵嚟香港書法家馮兆華為劇集題字。

ViuTV：歎息橋
ViuTV：歎息橋製作特輯
優酷網：歎息橋

電視節目變遷 

2020年ViuTV劇集